|  |
| --- |
|  |
|  |
|  |
| ÚVOD |
|  |
|  |
|  |
|  |
|  |
|  |
| **Dubnický technologický inštitút v Dubnici nad Váhom, s.r.o.** pôsobí ako súkromná vysoká škola od roku 2006.  Od roku 2017 vystupuje pod novým obchodným názvom Vysoká škola DTI, s.r.o.  Poskytuje, organizuje a zabezpečuje vysokoškolské vzdelávanie v akreditovaných bakalárskych a magisterských študijných programoch externého a denného štúdia. Uskutočňuje tvorivé vedecké bádanie a poskytuje ďalšie vzdelávanie prostredníctvom širokej ponuky kurzov a vzdelávacích aktivít.  Od roku 2019 začala vysoká škola poskytovať aj vysokoškolské vzdelávanie v doktorandskom štúdiu.  Vysoká škola v týchto oblastiach dosahuje výnosy hlavne z predaja služieb v oblasti vzdelávania, ako sú školné a poplatky spojené so štúdiom.  Medzi poplatky spojené so štúdiom zaraďujeme hlavne výpisy výsledkov, sylaby, duplikáty indexov a pod.  Ďalej vysoká škola dosahuje výnosy aj z predaja tržieb za tovar a to konkrétne z predaja učebníc vytvorených vlastnou činnosťou.  **Vysoká škola DTI, s.r.o.** poskytuje študentom z prostriedkov získaných zo štátneho rozpočtu aj motivačné a sociálne štipendiá, ktoré sú vyplácané na základe splnenia podmienok stanovených zákonom.  V roku 2020 bola vysokej škole priznaná iba dotácia na motivačné štipendiá, pretože dotácia na sociálne štipendiá nebola vyčerpaná ešte z roku 2018.  Vysoká škola sa snaží rozširovať ponuku služieb aj do ďalších oblastí vzdelávania prostredníctvom rôznych iných vzdelávacích aktivít a doplňujúcich foriem vzdelávania, ako sú: rigorózne konanie, kontinuálne vzdelávanie, doplňujúce pedagogické štúdium a v neposlednom rade aj organizovanie detskej univerzity v letných mesiacoch.  Vysoká škola sa snaží každý rok vyhľadávať a získavať nových študentov.  V roku 2020 sa tržby za školné mierne zvýšili hlavne vďaka tomu, že mierne vzrástol počet študentov denného a rigorózneho štúdia.  V uplynulých obdobiach bol zaznamenaný pokles tržieb výnosov, hlavne z dôvodu nižšieho počtu študentov denného a tiež externého štúdia a preto vysoká škola musela prijať vhodné opatrenia hlavne v oblasti eliminácie nákladov.  Vysoká škola sa orientuje na produkciu a šírenie poznatkov a inovácií predovšetkým v oblasti aplikovaných študijných programov a vedných disciplín, s dôrazom na prípravu odborníkov žiadaných na trhu práce, s cieľom prispieť k budovaniu znalostnej a udržateľne konkurencieschopnej ekonomiky Slovenska.  Za týmto účelom spolupracuje s domácimi a zahraničnými vysokými školami, podnikateľskou sférou, verejným sektorom i mimovládnymi organizáciami a podieľa sa na medzinárodných projektoch. |
|  |